CELEX: 32021D1207
Language: da
Date: 2021-07-19 00:00:00
Title: Rådets afgørelse (EU) 2021/1207 af 19. juli 2021 om ændring af beslutning 2003/77/EF om fastsættelse af de flerårige finansielle retningslinjer for forvaltningen af aktiverne i EKSF under afvikling og, når afviklingen er afsluttet, af Kul- og Stålforskningsfondens aktiver

22.7.2021   
               
               
                  DA
               
               
                  Den Europæiske Unions Tidende
               
               
                  L 261/47
               
            
         RÅDETS AFGØRELSE (EU) 2021/1207
         af 19. juli 2021
         om ændring af beslutning 2003/77/EF om fastsættelse af de flerårige finansielle retningslinjer for forvaltningen af aktiverne i EKSF under afvikling og, når afviklingen er afsluttet, af Kul- og Stålforskningsfondens aktiver
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til protokol nr. 37 om de finansielle konsekvenser af udløbet af EKSF-traktaten og om Kul- og Stålforskningsfonden, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, særlig artikel 2, stk. 2,
         under henvisning til forslag fra Europa-Kommissionen,
         under henvisning til udtalelse fra Europa-Parlamentet (1), og
         ud fra følgende betragtninger:
         
                     (1)
                  
                  
                     For at være klimaneutral inden 2050 har Unionen brug for »klima- og ressourcefrontløbere« med henblik på at udvikle de første kommercielle applikationer for banebrydende teknologier i vigtige industrisektorer inden 2030 og en næsten kulstofneutral stålproduktion inden 2030.
                  
               
                     (2)
                  
                  
                     I henhold til Rådets beslutning 2003/76/EF (2) forvalter Kommissionen aktiverne i Det Europæiske Kul- og Stålfællesskab (EKSF) under afvikling og, når afviklingen er afsluttet, Kul- og Stålforskningsfondens aktiver på en sådan måde, at der sikres et langsigtet afkast. Rådets beslutning 2003/77/EF (3) fastlægger de flerårige finansielle retningslinjer for forvaltningen af disse aktiver. I henhold til artikel 2 i beslutning 2003/77/EF skal Kommissionen revidere eller supplere disse retningslinjer og revurdere deres funktion og effektivitet.
                  
               
                     (3)
                  
                  
                     For at kunne yde hensigtsmæssig støtte til nyttige samarbejdsbaserede forskningsprojekter med en kritisk masse og EU-merværdi med henblik på forbedring af bæredygtighed, konkurrenceevne, sundhed, sikkerhed og arbejdsvilkår inden for sektorer, der er knyttet til kul- og stålindustrien, er det nødvendigt at sikre, at udbetalingerne i forbindelse med den årlige tildeling som defineret og fastsat i artikel 2 i beslutning 2003/76/EF frem til 2027 bruges til finansiering af sådanne projekter. Sådanne udbetalinger bør finansieres af nettoafkastet af investeringerne og af indtægterne fra salget af en del af aktiverne op til det årlige beløb, der er fastsat af Kommissionens udpegede tjeneste på grundlag af beslutning 2003/76/EF og Rådets beslutning 2008/376/EF (4).
                  
               
                     (4)
                  
                  
                     Erfaringerne fra den seneste femårige periode for gennemførelsen af de finansielle retningslinjer (2012-2017) og udviklingen i vilkårene på de finansielle markeder viser, at der er behov for at tilpasse disse retningslinjer.
                  
               
                     (5)
                  
                  
                     De resterende aktiver efter tilbagetrækningen af investeringer frem til 2027 i forbindelse med den årlige tildeling, der er fastsat ved beslutning 2003/76/EF, bør forvaltes på grundlag af en mere langsigtet investeringshorisont, der muliggør yderligere diversificering.
                  
               
                     (6)
                  
                  
                     I gennemsnit er det at investere en stor del af aktiverne på længere sigt i overensstemmelse med de højere forventede afkast under hensyntagen til muligheden for øgede udsving på kort sigt. Uanset dette bør investeringerne sigte mod at sikre en tilstrækkelig mængde likvide aktiver til de årlige udbetalinger, som Kommissionens udpegede tjenestegren har anmodet om på grundlag af beslutning 2003/76/EF og 2008/376/EF.
                  
               
                     (7)
                  
                  
                     De finansielle retningslinjer bør give mulighed for en mere fleksibel tilgang i forhold til de tekniske aspekter af gennemførelsen og bør fastlægge hensigtsmæssige investeringsinstrumenter med henblik på at nå investeringsmålene.
                  
               
                     (8)
                  
                  
                     Hver aktivklasse bør ikke betragtes for sig, men ud fra den rolle, den spiller i en diversificeret portefølje. Diversificering mellem aktivklasser har historisk set ført til et øget afkast for samme risikoniveau. Korrelationen mellem aktiver er vigtig, når det drejer sig om at træffe beslutninger vedrørende fordelingen af aktiver inden for rammerne af den overordnede investeringsrisiko og afkastet.
                  
               
                     (9)
                  
                  
                     Aktiverne i EKSF under afvikling og, når afviklingen er afsluttet, Kul- og Stålforskningsfondens aktiver bør forvaltes på grundlag af en investeringsstrategi i form af en strategisk fordeling af aktiver og et strategisk benchmark, der afspejler investeringsmålene og aktivernes risikotolerance. Benchmarket giver porteføljeforvaltere adgang til langsigtede investeringsretningslinjer i form af en fordeling i forskellige aktivklasser.
                  
               
                     (10)
                  
                  
                     De finansielle retningslinjer bør gøre det muligt at investere i højlikvide obligationer denomineret i amerikanske dollar udstedt af stater, overstatslige organer, offentlige myndigheder og statslige agenturer med henblik på at øge diversificeringen og samtidig foretage en passende risikoafdækning i forhold til tab som følge af udsving i valutakursen. Kommissionen bør med forbehold af Kommissionens regnskabsførers samtykke have mulighed for at beslutte at foretage investeringer i andre aktiver denomineret i andre avancerede økonomiers eller andre medlemsstaters valutaer. Sådanne beslutninger bør være baseret på en fuldt dokumenteret påvisning af fordelene ved den pågældende investering, for så vidt angår aktivernes præstation. De finansielle retningslinjer bør udvide omfanget af de investerbare aktiver for at give mulighed for diversificeret eksponering for brede markedsindekser, visse geografiske sektorer og særlige aktivklasser.
                  
               
                     (11)
                  
                  
                     De finansielle retningslinjer bør give mulighed for andre finansielle instrumenter såsom futures, forwards og swaps med henblik på at styre risici og eksponeringer såsom rente- og valutarisici.
                  
               
                     (12)
                  
                  
                     Investeringer med relation til miljø, sociale forhold og god selskabsledelse bliver stadig vigtigere og bør tages i betragtning i forbindelse med investeringsbeslutninger. Beslutning 2003/77/EF bør ændres, således at der indføres en praksis med relation til miljø, sociale forhold og god selskabsledelse ved at inddrage en positiv vurdering til fremme af integrationen af miljømæssige, sociale og ledelsesmæssige forhold i forbindelse med udvælgelsen af investeringer og en negativ vurdering med en liste over aktiviteter, der er udelukket af etiske eller moralske årsager med henblik på investeringsformål.
                  
               
                     (13)
                  
                  
                     Årsrapporten fra Kommissionen til medlemsstaterne om de forvaltningstransaktioner, der er gennemført i henhold til de finansielle retningslinjer, bør indeholde oplysninger om fordelingen mellem de forskellige aktivklasser. Årsrapporten bør desuden indeholde en forklaring af enhver væsentlig ændring af den strategiske fordeling af aktiverne.
                  
               
                     (14)
                  
                  
                     Beslutning 2003/77/EF bør derfor ændres i overensstemmelse hermed.
                  
               
                     (15)
                  
                  
                     I betragtning af den strukturelle tilknytning til beslutning 2003/76/EF bør denne ændring først finde anvendelse fra anvendelsesdatoen for afgørelse (EU) 2021/1208 (5) —
                  
               VEDTAGET DENNE AFGØRELSE:
         
            Artikel 1
            I beslutning 2003/77/EF foretages følgende ændringer:
            
                        1)
                     
                     
                        Følgende artikel indsættes:
                        
                           »Artikel 1a
                           Aktiverne i EKSF under afvikling og, når afviklingen er afsluttet, af Kul- og Stålforskningsfondens aktiver forvaltes med henblik på at yde årlige udbetalinger inden for rammerne af den årlige tildeling på 111 mio. EUR til finansiering af forskningssamarbejde i de sektorer, der er knyttet til kul- og stålindustrien. De årlige udbetalinger skal finansieres af nettoafkastet af investeringerne og af indtægterne fra salget af en del af aktiverne i EKSF under afvikling og, når afviklingen er afsluttet, Kul- og Stålforskningsfondens aktiver op til det årlige beløb, der er fastsat af Kommissionens udpegede tjeneste på grundlag af beslutning 2003/76/EF og Rådets beslutning 2008/376/EF (*1).
                        
                        
                           (*1)  Rådets beslutning 2008/376/EF af 29. april 2008 om vedtagelse af Kul- og Stålforskningsfondens forskningsprogram og om de flerårige tekniske retningslinjer for dette program (EUT L 130 af 20.5.2008, s. 7).«"
                        
                     
                  
                        2)
                     
                     
                        Bilaget erstattes af teksten i bilaget til denne afgørelse.
                     
                  
         
            Artikel 2
            Denne afgørelse træder i kraft på tyvendedagen efter offentliggørelsen i Den Europæiske Unions Tidende.
            Den finder anvendelse fra den dato, hvorfra afgørelse (EU) 2021/1208 finder anvendelse.
         
         
            Udfærdiget i Bruxelles, den 19. juli 2021.
            
               
                  På Rådets vegne
               
               J. PODGORŠEK
               
                  Formand
               
            
         
         
            (1)  Udtalelse af 7.7.2021 (endnu ikke offentliggjort i EUT).
         
            (2)  Rådets beslutning 2003/76/EF af 1. februar 2003 om fastsættelse af de nødvendige bestemmelser til gennemførelse af den protokol, der er knyttet til traktaten om oprettelse af Det Europæiske Fællesskab, om de finansielle konsekvenser af udløbet af EKSF-traktaten og om Kul- og Stålforskningsfonden (EUT L 29 af 5.2.2003, s. 22).
         
            (3)  Rådets beslutning 2003/77/EF af 1. februar 2003 om fastsættelse af de flerårige finansielle retningslinjer for forvaltningen af aktiverne i EKSF under afvikling og, når afviklingen er afsluttet, af Kul- og Stålforskningsfondens aktiver (EUT L 29 af 5.2.2003, s. 25).
         
            (4)  Rådets beslutning 2008/376/EF af 29. april 2008 om vedtagelse af Kul- og Stålforskningsfondens forskningsprogram og om de flerårige tekniske retningslinjer for dette program (EUT L 130 af 20.5.2008, s. 7).
         
            (5)  Rådets afgørelse (EU) 2021/1208 af 19. juli 2021 om ændring af beslutning 2003/76/EF om fastsættelse af de nødvendige bestemmelser til gennemførelse af den protokol, der er knyttet til traktaten om oprettelse af Det Europæiske Fællesskab, om de finansielle konsekvenser af udløbet af EKSF-traktaten og om Kul- og Stålforskningsfonden (se side 54 i denne EUT).
      
      
         
            BILAG
            Finansielle retningslinjer for forvaltningen af aktiverne i EKSF under afvikling og, når afviklingen er afsluttet, af Kul- og Stålforskningsfondens aktiver
            1.   ANVENDELSE AF MIDLERNE
            Aktiverne i Det Europæiske Kul- og Stålfællesskab (EKSF) under afvikling, herunder både EKSF's udlånsportefølje og EKSF's investeringer, skal i det fornødne omfang anvendes til at opfylde EKSF's resterende forpligtelser med hensyn til EKSF's udestående låntagning og EKSF's forpligtelser som følge af tidligere aktionsbudgetter samt eventuelle uforudsete forpligtelser.
            I det omfang aktiverne i EKSF under afvikling og, når afviklingen er afsluttet, af Kul- og Stålforskningsfondens aktiver ikke er nødvendige for at opfylde de i første afsnit omhandlede forpligtelser, investeres aktiverne med forsigtighed i henhold til den valgte investeringshorisont med henblik på et afkast, der skal anvendes til finansiering af fortsat forskning i de sektorer, der er knyttet til kul- og stålindustrien.
            Aktiverne i EKSF under afvikling og, når afviklingen er afsluttet, af Kul- og Stålforskningsfondens aktiver bruges med henblik på at yde årlige udbetalinger inden for rammerne af den årlige tildeling på 111 mio. EUR til forskning i de sektorer, der er knyttet til kul- og stålindustrien. Disse udbetalinger skal genereres af nettoafkastet af investeringerne. Kan nettoafkastet ikke dække den årlige tildeling, suppleres det med indtægterne fra salget af en del af aktiverne i EKSF under afvikling og, når afviklingen er afsluttet, af Kul- og Stålforskningsfondens aktiver. Kul- og Stålforskningsfondens aktiver investeres efter 2027 på en sådan måde, at det giver afkast, der kan anvendes til finansiering af fortsat forskning i de sektorer, der er knyttet til kul- og stålindustrien.
            2.   INVESTERINGSHORISONT, MÅL OG RISIKOTOLERANCE
            Aktiverne i EKSF under afvikling og, når afviklingen er afsluttet, Kul- og Stålforskningsfondens aktiver investeres med henblik på bevarelse og, hvor det er muligt, forbedring af disse aktivers værdi (»investeringsmålet«). Investeringsmålet forfølges over investeringshorisonten og ledsages af et højt tillidsniveau.
            Aktiverne forvaltes efter forsigtighedsbestemmelserne og principperne om forsvarlig økonomisk forvaltning samt de regler og procedurer, der er fastsat af Kommissionens regnskabsfører.
            Investeringsmålet opfyldes ved gennemførelse af en forsigtig investeringsstrategi baseret på en høj grad af diversificering mellem investerbare aktivklasser, geografiske områder, udstedere og løbetider (»investeringsstrategien«). Investeringsstrategien fastsættes under hensyntagen til investeringshorisonten og skal sikre, at de nødvendige midler er tilgængelige i en tilstrækkelig likvid form, når der er behov for det.
            Investeringsstrategien har form af en strategisk fordeling af aktiver, som angiver de vejledende fordelingsmål for forskellige kategorier af relevante investerbare finansielle aktiver.
            Kommissionen afspejler den strategiske fordeling af aktiverne i et strategisk benchmark (»benchmarket«), som præstationen af aktiverne i EKSF under afvikling og, når afviklingen er afsluttet, Kul- og Stålforskningsfondens aktiver sammenlignes med.
            Investeringsstrategien og benchmarket skal foreslås af Kommissionen og godkendes af Kommissionens regnskabsfører efter høring af Kommissionens ved delegation bemyndigede anvisningsberettigede.
            Investeringsstrategien og benchmarket kan ændres af Kommissionen i tilfælde af en behørigt dokumenteret og begrundet ændring i de økonomiske vilkår, en væsentlig ændring i de bidragende instrumenters behov og situation eller en væsentlig ændring i skønnene over ind- og udgående pengestrømme. Proceduren for ændring af investeringsstrategien er den samme som for dennes oprindelige vedtagelse.
            Investeringsstrategien fastlægges under hensyntagen til investeringshorisonten og risikotolerancen for aktiverne i EKSF under afvikling og, når afviklingen er afsluttet, Kul- og Stålforskningsfondens aktiver.
            3.   PRINCIPPER FOR FORDELINGEN AF AKTIVER OG INVESTERBARE AKTIVER
            Der skal sikres en tilstrækkelig diversificering mellem og inden for alle aktivklasser for at nedbringe investeringsrisiciene. Jo mere risikobetonet eller mindre likvidt et aktiv er, des mindre koncentreret bør eksponeringen i princippet være.
            Eksponering for de forskellige aktivklasser og diversificering kan også opnås gennem investeringer i institutter for kollektiv investering eller børshandlede produkter.
            Aktiverne i EKSF under afvikling og, når afviklingen er afsluttet, af Kul- og Stålforskningsfondens aktiver må udelukkende investeres i:
            
                        a)
                     
                     
                        pengemarkedsaktiver denomineret i euro
                     
                  
                        b)
                     
                     
                        værdipapirer med fast afkast og
                     
                  
                        c)
                     
                     
                        regulerede kollektive investeringer i gæld og egenkapital.
                     
                  Aktiverne i EKSF under afvikling og, når afviklingen er afsluttet, af Kul- og Stålforskningsfondens aktiver skal eksponeres for de aktivklasser, der er omhandlet i forrige afsnit, gennem investeringer i følgende instrumenter eller ved at indgå i følgende transaktioner:
            
                        a)
                     
                     
                        indskud
                     
                  
                        b)
                     
                     
                        pengemarkedsinstrumenter og pengemarkedsforeninger, der tilbyder daglig likviditet, og som er omfattet af Europa-Parlamentets og Rådets forordning (EU) 2017/1131 (1)
                        
                     
                  
                        c)
                     
                     
                        gældsinstrumenter såsom obligationer, skatkammerbeviser og gældsbeviser samt securitiserede instrumenter i overensstemmelse med de STS-kriterier (simpel, transparent og standardiseret), der er fastsat i Europa-Parlamentets og Rådets forordning (EU) 2017/2402 (2)
                        
                     
                  
                        d)
                     
                     
                        institutter for kollektiv investering omfattet af Europa-Parlamentets og Rådets direktiv 2009/65/EF (3), herunder børshandlede fonde, som investerer i egenkapital eller i gældsinstrumenter, hvor de maksimale tab ikke kan overstige de investerede beløb
                     
                  
                        e)
                     
                     
                        genkøbsaftaler i overensstemmelse med princippet i artikel 212, stk. 2, i Europa-Parlamentets og Rådets forordning (EU, Euratom) 2018/1046 (4) (»finansforordningen«)
                     
                  
                        f)
                     
                     
                        omvendte genkøbsaftaler
                     
                  
                        g)
                     
                     
                        værdipapirudlånstransaktioner med anerkendte clearingsystemer såsom Clearstream og Euroclear, eller med førende finansielle institutioner, der er specialiseret i denne type transaktioner.
                     
                  Derivater i form af terminskontrakter, futureskontrakter og swaps må udelukkende anvendes til effektiv porteføljeforvaltning og ikke til spekulation eller gearing af positioner. Derivaterne kan anvendes til justering af løbetid, afbødning af kreditrisici eller andre relevante risici eller ændringer i aktivallokeringen i overensstemmelse med investeringspolitikken.
            Aktiverne i EKSF under afvikling og, når afviklingen er afsluttet, af Kul- og Stålforskningsfondens aktiver kan investeres i afdækkede højlikvide obligationer denomineret i amerikanske dollar udstedt af statslige og overstatslige enheder udelukkende med henblik på diversificering og eksponering for en anden rentekurve. Enhver valutarisiko afdækkes ved en passende anvendelse af swaps eller andre instrumenter til afdækning af valutarisikoen, jf. forrige afsnit.
            Kommissionen kan med forbehold af regnskabsførerens samtykke udvide omfanget af relevante investeringer til også at omfatte andre aktivklasser og investeringstransaktioner, der er i overensstemmelse med investeringsstrategien og -målene, samt andre avancerede økonomiers valutaer, jf. den liste, der fra tid til anden offentliggøres af Den Internationale Valutafond, hvis de er genstand for afdækning af valutarisici. Enhver afgørelse om at medtage nye aktivklasser, investeringstransaktioner eller valutaer for avancerede økonomier skal for hver aktivklasse, transaktion eller valuta understøttes af en udførlig begrundelse for, hvordan de udvidede investeringsmuligheder vil forbedre præstationen med hensyn til risiko og afkast af aktiverne i EKSF under afvikling og, når afviklingen er afsluttet, af Kul- og Stålforskningsfondens aktiver. Denne begrundelse skal omfatte en vurdering af den driftsmæssige kapacitet, der er nødvendig for at støtte disse nye investeringsmuligheder.
            4.   MILJØMÆSSIGE, SOCIALE, LEDELSESMÆSSIGE OG MORALSKE OVERVEJELSER
            Følgende miljømæssige, sociale og ledelsesmæssige kriterier finder anvendelse:
            
                        a)
                     
                     
                        Investeringerne i aktiverne i EKSF under afvikling og, når afviklingen er afsluttet, af Kul- og Stålforskningsfondens aktiver skal gennemføres i overensstemmelse med Unionens politiske mål om at fremme bæredygtig finansiering og social retfærdighed i det omfang, det er foreneligt med bevarelsen af kapitalen i aktiverne.
                     
                  
                        b)
                     
                     
                        Gennemførelsen af investeringspolitikken skal være i overensstemmelse med al relevant lovgivning om fremme af finansielle instrumenter baseret på kriterier inden for miljø, sociale forhold og god ledelse og overholde relevante standarder, systemer, kriterier og procedurer i Unionens reguleringsmæssige ramme.
                     
                  
                        c)
                     
                     
                        Kommissionen kan høre EU's Tekniske Ekspertgruppe om Bæredygtig Finansiering eller dennes efterfølger om gennemførelsen af kriterierne inden for miljø, sociale forhold og god ledelse i investeringsstrategien for aktiverne i EKSF under afvikling og, når afviklingen er afsluttet, af Kul- og Stålforskningsfondens aktiver.
                     
                  
                        d)
                     
                     
                        Kommissionen overvåger den miljømæssige, sociale og ledelsesmæssige profil for aktiver i EKSF under afvikling og, når afviklingen er afsluttet, af Kul- og Stålforskningsfondens aktiver, og aflægger rapport herom i årsrapporten omhandlet i punkt 7 (Forvaltningsprocedurer).
                     
                  Følgende liste over aktiviteter udelukkes i investeringsøjemed af etiske eller moralske årsager:
            
                        a)
                     
                     
                        Investeringer i værdipapirer udstedt af enheder, som efter Kommissionens kendskab i henhold til en endelig dom eller en endelig administrativ afgørelse er involveret i en af følgende:
                        
                                    i)
                                 
                                 
                                    aktiviteter, som anses for ulovlige eller forbudte af etiske eller moralske grunde i henhold til Unionens reguleringsmæssige ramme og internationale konventioner og aftaler
                                 
                              
                                    ii)
                                 
                                 
                                    aktiviteter, som har tilknytning til udvikling og fremstilling af samt handel med ammunition eller våben, der er forbudt i henhold til den relevante internationale ret.
                                 
                              
                  
                        b)
                     
                     
                        Investeringer i værdipapirer udstedt af virksomheder, som efter Kommissionens kendskab genererer mere end 25 % af deres samlede årlige indtægter på baggrund af nedennævnte aktiviteter:
                        
                                    i)
                                 
                                 
                                    spilleaktiviteter (produktions-, etablerings-, distributions-, forarbejdnings-, handels- og softwarerelaterede aktiviteter)
                                 
                              
                                    ii)
                                 
                                 
                                    tobaksrelaterede produkter og aktiviteter (produktion, distribution, forarbejdning og handel)
                                 
                              
                                    iii)
                                 
                                 
                                    sexhandel samt infrastruktur, tjenester og medier knyttet dertil.
                                 
                              
                  5.   OVERFØRSEL TIL UNIONENS ALMINDELIGE BUDGET
            Nettoafkastet af investeringer af aktiver i EKSF under afvikling og, når afviklingen er afsluttet, af Kul- og Stålforskningsfondens aktiver og indtægterne fra salget af en del af aktiverne tilføres Unionens almindelige budget som formålsbestemte indtægter og overføres efter behov fra EKSF under afvikling og, når afviklingen er afsluttet, fra Kul- og Stålforskningsfondens aktiver med henblik på at opfylde forpligtelserne under budgetposten vedrørende forskningsprogrammer for sektorer, der er knyttet til kul- og stålindustrien.
            6.   REGNSKABSFØRING
            Forvaltningen af midlerne skal fremgå af årsregnskabet for EKSF under afvikling og, når afviklingen er afsluttet, for Kul- og Stålforskningsfondens aktiver. Regnskabet baseres på og opstilles i overensstemmelse med Kommissionens regnskabsregler, der er fastsat af Kommissionens regnskabsfører, idet der tages hensyn til de særlige forhold omkring EKSF under afvikling og, når afviklingen er afsluttet, Kul- og Stålforskningsfondens aktiver. Regnskabet godkendes af Kommissionen og påtegnes af Revisionsretten. Kommissionen anvender et eksternt firma til at foretage en årlig revision af regnskabet.
            7.   FORVALTNINGSPROCEDURER
            Kommissionen udfører i forbindelse med EKSF under afvikling samt, når afviklingen er afsluttet, i forbindelse med Kul- og Stålforskningsfondens aktiver ovennævnte forvaltningstransaktioner i overensstemmelse med disse retningslinjer og sine interne regler og procedurer, som er gældende for EKSF på tidspunktet for EKSF's opløsning, eller som senere ændret.
            Kommissionen udarbejder hvert år udarbejde en detaljeret rapport om de forvaltningstransaktioner, der udføres i henhold til disse retningslinjer, og sender denne til medlemsstaterne. Kommissionen medtager i årsrapporten oplysninger om brugen af de forskellige aktivklasser, bevæggrundene for at vælge at investere i specifikke aktivklasser og de observerede præstationer fordelt på de enkelte aktivklasser.
            
               (1)  Europa-Parlamentets og Rådets forordning (EU) 2017/1131 af 14. juni 2017 om pengemarkedsforeninger (EUT L 169 af 30.6.2017, s. 8).
            
               (2)  Europa-Parlamentets og Rådets forordning (EU) 2017/2402 af 12. december 2017 om en generel ramme for securitisering og om oprettelse af en specifik ramme for simpel, transparent og standardiseret securitisering og om ændring af direktiv 2009/65/EF, 2009/138/EF og 2011/61/EU og forordning (EF) nr. 1060/2009 og (EU) nr. 648/2012 (EUT L 347 af 28.12.2017, s. 35).
            
               (3)  Europa-Parlamentets og Rådets direktiv 2009/65/EF af 13. juli 2009 om samordning af love og administrative bestemmelser om visse institutter for kollektiv investering i værdipapirer (investeringsinstitutter) (omarbejdning) (EUT L 302 af 17.11.2009, s. 32).
            
               (4)  Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (EUT L 193 af 30.7.2018, s. 1).